ขอคำแนะนำหน่อย หุ้น PE สูง แบบไหนเรียก ถูก หรือ แพง
หากคุณพบหุ้นที่มี PE สูง เช่น 30 – 40 เท่า
เหตุผลไหนบ้างที่คุณจะสามารถบอกได้ว่าหุ้นถูกหรือแพง?
เช่นกัน  หากคุณพบหุ้น PE ต่ำ เช่น 5-10 เท่า
เหตุผลไหนบ้างที่คุณจะสามารถบอกได้ว่าหุ้นถูกหรือแพง?

การจะตอบว่าหุ้นถูกหุ้นแพง ก่อนอื่นผมคิดว่าต้องกลับมาเป้าหมายการลงทุน 

ลงทุนเพื่อปันผล หรือลงทุนเพื่อ growth หรือการลงทุนอื่นๆ ถึงจะตอบได้เบื้องต้นว่าหุ้นถูกหรือแพง

หุ้น PE 40 แบบไหนถึงจะไม่แพง?
เราต้องมีเป้าหมายการลงทุน จากนั้นเราจะต้องหาก valuation ของหุ้นตัวนั้นๆ โดยการหา valuation เราจะต้องดูคาดการณ์อนาคตของบริษัทให้ได้

การคาดการณ์นั้นไม่จำเป็นต้องเป้ะแบบในบทวิเคราะห์ของโบรก แต่เราจะใส่ MOS เข้าไปแทน เป็นการป้องกันความผิดพลาดที่จะเกิดขึ้นในการคาดการณ์ของเรา เพราะคำว่าคาดการณ์ไม่มีทางเป็นตามที่เราคิด 100%

เราจะเริ่มจากเป้าหมาย ถ้าเราลงทุนเอาปันผล หุ้นประเภทนี้ยังไงก็แพง  ไม่มีทางที่ PE 40 จะมี dividend yield ในระดับที่ดี

แต่ถ้าเราลงทุนเอา growth, PE40 แปลง่ายๆว่าบริษัทควรจะโตได้อย่างน้อย 40%CAGR 3 ปี ถ้าเราพบว่าจริงๆแล้วบริษัทสามารถเติบโตได้ 50%CAGR แปลว่าหุ้นPE40 ตัวนี้มี MOS ราวๆ 20% ซึ่งถือว่าดีพอสมควร

ยกตัวอย่างเหตุการณ์จริงคือ KOOL เมื่อต้นปีของปีที่แล้วจะพบว่ามี PE70 ถือว่าสูงมาก หากเราไม่ได้ศึกษาบริษัทเราจะมองผ่านๆว่าแพง แต่เมื่อเข้าไปดูแล้วอาจจะพบว่า PE สูงเพราะปีก่อนมีค่าใช้จ่ายทำให้กำไรลดไปเยอะ แต่เป็นเพียง one-time cost ซึ่งจะไม่เกิดขึ้นในปีหน้า

เมื่อความจริงเฉลย ปีต่อมาบริษัทมีการเติบโตกำไรอยู่ที่ 1000% ซึ่งทำให้ PE70 จะลดลงเหลือเพียงประมาณ PE10 (หากซื้อในต้นทุนตอน PE70) แบบนี้ต่อให้ PE 100 ก็ถือว่าไม่แพง แต่อย่าลืมว่าการคาดการณ์นั้นมีโอกาสพลาด ถ้าเกิดบริษัทไม่โตตามที่คาดก็อาจจะอันตราย

มาดูปีถัดมาของ KOOL เมื่อ PE ลดจาก 70 เหลือ PE27 (เพราะราคาหุ้นขึ้น) ในเคสนี้เหมือน PE จะถูกเพราะบริษัทเติบโตขึ้นมาก อนาคตเราก็อาจจะคาดการณ์ว่าบริษัทเติบโตต่อไปได้แบบเดิม เราก็จะมองว่าหุ้นราคาถูก เมื่อไม่นานมานี้ปรากฏว่าจริงๆแล้วบริษัทไม่สามารถเติบโตได้ แต่กำไรกลับลดลงอีก ทำให้หากเราซื้อที่ PE27 ปัจจุบันจะกลายเป็น PE45 ทันที แปลว่าจริงๆแล้วตอน PE27 นั้นถือว่าแพง

แน่นอนว่าเรามองอดีตใครๆก็วิเคราะห์ได้ แต่นั้นไม่ใช่ประเด็น ประเด็นคือการที่หุ้นจะถูกหรือแพงนั้นอาจจะขึ้นอยู่กับ valuation ของเรา แต่สิ่งที่สำคัญกว่าคือเราต้องเป็นฝ่ายคิดถูกเท่านั้น ซึ่งอนาคตนั้นไม่มีใครตอบถูกได้ 100% เพราะฉะนั้นการมองว่าหุ้นถูกหรือแพงขึ้นอยู่กับศิลปะส่วนตัวของแต่ละคน

สรุปสั้นๆคือ PE40 ที่แพงหรือไม่แพงดูเพียงว่าราคานั้นแพงกว่าหรือถูกกว่า valuation ของเรา ซึ่งการจะได้มาซึ่ง valuation เราจะต้องเข้าใจอนาคตของบริษัทแบบคร่าวๆและใส่ MOS เข้าไป

หุ้น PE 10 แบบไหนคือแพง?
คำตอบนั้นค่อนข้างง่าย นั้นก็คือหากเราพบว่ากำไรของบริษัทจะไม่สามารถรักษาไว้ได้ในอนาคต แบบนี้ PE10 อาจจะแพงไปทันที เพราะอนาคตเมื่อบริษัทไม่สามารถรักษากำไรนั้นไว้ได้ PE อาจจะขึ้นเป็น 20 เท่าทันที

เราจะพบบ่อยจากบริษัทที่เป็นวัฏจักร เมื่อกำไรขาขึ้นจะทำให้ PE ต่ำลง แต่แน่นอนว่า กำไรไม่สามารถอยู่สูงไปได้ตลอด เมื่อวัฏจักรเป็นขาลงจะทำให้ PE สูงขึ้น

หรือเราจะพบในบริษัทที่มีกำไรพิเศษ พอได้กำไรมา PE จะลงต่ำทันที แต่แน่นอนว่ากำไรนั้นมีเพียงครั้งเดียว เมื่อเข้าสู่ภาวะปกติ PE จะกลับไปสูงทันที
ความรู้ทางการเงิน